Lovász László (matematikus)

Lovász László (Budapest, 1948. március 9. –) Magyar Szent István-renddel, Magyar Corvin-lánccal kitüntetett, Abel- és Wolf-díjas, Széchenyi- és Bolyai-nagydíjas, valamint Bolyai János alkotói díjas magyar matematikus, egyetemi tanár, a Magyar Tudományos Akadémia és az amerikai National Academy of Science rendes tagja. A számítógép-tudomány világhírű kutatója. 2006 és 2011 között az Eötvös Loránd Tudományegyetem Matematikai Intézetének igazgatója. 2014 és 2020 között a Magyar Tudományos Akadémia elnöke.

Életpályája 
1962-től 1966-ig a budapesti Fazekas Mihály Fővárosi Gyakorló Gimnázium speciális matematika tagozatára járt. Három egymást követő évben lett aranyérmes a Matematikai Diákolimpián (1964, 1965, 1966). Osztályfőnöke Komlós Gyula, matematikatanára Rábai Imre volt. 1966-ban kezdte meg egyetemi tanulmányait az Eötvös Loránd Tudományegyetem (ELTE) matematikus szakán. 1970-ben védte meg a matematikai tudományok kandidátusi, 1977-ben akadémiai doktori értekezését. Az MTA Matematikai, illetve az Operációkutatási Bizottságának tagja lett. 

1972–1973-ban a Vanderbilt Egyetem vendégprofesszora volt. Diplomájának megszerzése után, 1975 és 1982 között, a József Attila Tudományegyetem Geometria Tanszékét vezette docensként. 1978-ban megkapta egyetemi tanári kinevezését. 1979-ben megválasztották a Magyar Tudományos Akadémia levelező–, 1985-ben, 31 évesen pedig a rendes tagjává. 2008-tól az MTA elnökségi tagja.  

1981-ben Erdős Pállal és Babai Lászlóval létrehozta a Combinatorica című folyóiratot. 1985-ben Babai Lászlóval létrehozta a Budapest Semesters in Mathematicsot.   

1982-ben visszatért az ELTE-re, majd egy évvel később a Számítógéptudományi Tanszék vezetője lett, szintén egyetemi tanári beosztásban. 1984 és1985 között a Bonni Egyetem John von Neumann-professzora. 1987-től a Princetoni Egyetem, illetve 1993 és 1999 között a Yale Egyetem félállású egyetemi tanára, vendégprofesszorként tanított a princetoni, a Cornell, a washingtoni és a kanadai waterlooi egyetemen.

1987 és 1994 között a Nemzetközi Matematikai Unió (IMU) Végrehajtó Bizottságának választott tagja volt. 1981-ben a párizsi Európai Tudományos és Művészeti Akadémia, 1991-ben a londoni Európai Akadémia, 2007-ben a Svéd Királyi Akadémia is felvette tagjai sorába.

1999 és 2006 között a Microsoft tudományos kutatója. Két alkalommal a Mindentudás Egyeteme előadója volt. 2004-től 2006-ig tagja az Abel-díj öttagú bírálóbizottságának. 

2001-ben az elsők között kapta meg az újrahonosított Corvin-lánc díjat. 

2006-tól 2011-ig az ELTE Matematikai Intézetének igazgatója. Igazgatósága alatt a European Academy of Sciences, Arts and Humanities, az Acadamia Europaea, a Rheinland-Westphälische Akademie der Wissenschaften, és a Leopoldina külső, illetve levelező tagja, a Holland Királyi Akadémia az Orosz Tudományos Akadémia, és az Amerikai Tudományos Akadémia tiszteletbeli tagjává választották, valamint a University of Waterloo, a Szegedi Tudományegyetem, a Budapesti Műszaki Egyetem és a University of Calgary díszdoktora lett. 

Korábban, 1969-ben Grünwald Géza-díjat, 1979-ben Pólya-díjat (Soc. Industrial and Applied Math.), 1981-ben a Best Information Theory Paper Award (IEEE) díjat, 1982-ben Fulkerson-díjat (Math. Prog. Society), 1985-ben Állami Díjat, 1991-ben Szele Tibor-emlékérmet, 1993-ban a Holland Tudományos Akadémia Brouwer-érmét,. 1998-ban a Köztársasági Érdemrend Középkeresztjét, valamint a Cseh Matematikai Társulat elismerését, a Bolzano-érmet, 1999-ben a Knuth-díjat valamint Wolf-díjat, 2001-ben Gödel-díjat,  2006-ban Neumann János Elméleti Díjat, 2007-ben Bólyai János alkotói díjat, 2008-ban Széchenyi-nagydíjat, 2010-ben Kiotó-díjat és 2012-ben pedig Fulkerson-díjat kapott. 

2007-től a Nemzetközi Matematikai Unió (IMU) Végrehajtó Bizottságának elnöke. Ez a megbízatása 2010-ig szólt.  

2014-ben a Magyar Tudományos Akadémia 185. közgyűlése 6 évre Lovászt választotta meg elnökének. 

A Norvég Tudományos Akadémia 2021. március 17-én Avi Wigdersonnal, a princetoni Fejlett Tanulmányok Intézete munkatársával megosztva Lovász Lászlónak ítélte a matematikusok Nobel-díjaként jegyzett Abel-díjat. Ezzel a díj 2003-as alapítása óta, Lax Pétert és Szemerédi Endrét követően, már a harmadik magyar matematikus nyerte el ezt a rangos díjat. 

Az MTA  így méltatta volt elnökét, Lovászt, az Abel-díj odaítélését követően: 

„A tizenéves kora óta »sztármatematikusként« emlegetett Lovász László munkássága összeköttetést teremtett a diszkrét matematika és a számítógép-tudomány között. (…)  (Lovász) úgy nyilatkozott, nagyon szerencsés volt, hogy részese lehetett egy olyan időszaknak, amelyben a matematika teljesen együtt fejlődött egy alkalmazási területtel.”

Munkássága 
Elsősorban kombinatorikával és számítógéptudománnyal foglalkozik. Számos eredménye közül kiemelkedik a gyenge perfektgráf-sejtés igazolása, a Kneser-gráfokra vonatkozó sejtés bizonyítása.

A geometriai hipergráf fogalmának meghatározása lehetővé tette az alfa-kritikus gráfok elméletének kimunkálását és kiépítését, valamint a Shannon-féle ötszögprobléma megoldását. Nevéhez fűződik a Lovász-féle lokális lemma, a Lovász-féle bázisredukciós algoritmus: a Lenstra–Lenstra–Lovász (LLL)-algoritmus, valamint a konvex testek és rácsok algoritmikus elméletének kidolgozása.

A 2000-es évek elejétől a kombinatorikus optimalizáció területén ért el kiemelkedő eredményeket. Több mint kétszázötven tudományos publikáció és kilenc könyv szerzője vagy társszerzője.

Díjai, elismerései 
 Grünwald Géza-díj (1969)
 Pólya-díj (1979)
 Best Information Theory Paper Award (IEEE, 1981)
 Fulkerson-díj (1982)
 Állami Díj (1985) – a kombinatorikus optimalizáció, a gráfelmélet és a számítógép-tudomány terén elért nemzetközi jelentőségű eredményeiért, iskolateremtő tevékenységéért.
 Szele Tibor-emlékérem (1991)
 A Magyar Köztársasági Érdemrend középkeresztje (1998)
 Wolf-díj (1999)
 Knuth-díj (1999)
 a József Attila Tudományegyetem díszdoktora (1999)
 Corvin-lánc (2001)
 Gödel-díj (2001)
 a Budapesti Műszaki és Gazdaságtudományi Egyetem díszdoktora (2002)
 a Calgary Egyetem díszdoktora (2006)
 Neumann János elméleti díj (2006)
 Bolyai János alkotói díj (2007)
 Széchenyi-nagydíj (2008)
 Bolyai-nagydíj (2008)
 Kiotó-díj (2010)
 Fulkerson-díj (2012)
 Neumann János-díj professzori oklevél és plakett (2017)
 Szőkefalvi-Nagy Béla-érem (2018)
 Budapest díszpolgára (2018)
Hazám-díj (2020)
Abel-díj (2021)
Magyar Szent István-rend (2021)
 a kolozsvári Babeș–Bolyai Tudományegyetem díszdoktora (2022)
Prima Primissima díj (2022)

Könyvei 
 Kombinatorika (Pelikán Józseffel és Vesztergombi Katalinnal, 1977, 2003)
 Combinatorial Problems and Exercises (1979, , 2. kiadás 1993)
 Matching Theory (M. D. Plummerrel, 1986, )
 Algoritmusok (Gács Péterrel, 1987)
 An Algorithmic Theory of Numbers, Graphs, and Convexity (1987, )
 Geometric Algorithms and Combinatorial Optimization (M. Grötschellel és A. Schrijverrel, 1988, )
 Greedoids (B. Korteval és R. Schraderrel, 1991, )
 Algoritmusok bonyolultsága (egyetemi jegyzet, 1992)
 Kombinatorikai problémák és feladatok (1999, 2008, )
 Discrete Mathematics: Elementary and Beyond (Pelikán Józseffel és Vesztergombi Katalinnal, 2003, , németül 2005, spanyolul 2006)
 Diszkrét matematika (Pelikán Józseffel és Vesztergombi Katalinnal, 2006, )

Jegyzetek

Források 
 
 MTI Ki Kicsoda 2009, Magyar Távirati Iroda Zrt., Budapest, 2008, 692. o., 
 Személyes honlapja az Eötvös Loránd Tudományegyetem honlapján
 Adatlapja a Magyar Tudományos Akadémia oldalán
 Önéletrajza a Mindentudás Egyeteme honlapján

További információk 
 Arcképvázlatok Lovász Lászlóról
 A „Kombinatorikai problémák és feladatok” című könyv teljes szövege
 Arcképvázlat a Typotex Kiadó honlapján
 Könyvei
 

Magyar matematikusok
Magyar egyetemi, főiskolai oktatók
MTA-tagok
Az MTA elnökei
Állami díjasok
Abel-díjasok
Széchenyi-díjasok
Wolf-díjas matematikusok
Erdős Pál-díjasok
1948-ban született személyek
Szele Tibor-emlékérmesek
Kiotó-díjasok
Magyar Corvin-lánc díjasok
A Magyar Szent István Rend kitüntetettjei
Budapesten született személyek
Élő személyek
Budapest díszpolgárai
Hazám-díjasok
Prima Primissima díjasok
A budapesti Fazekas diákjai